የቤኒሻንጉል ጉሙዝ ክልል ምክር ቤት የአራት አባላቱን ያለመከሰስ መብት አነሳ
 በጋዜጣው ሪፖርተር አዲስ አበባ ፦ የቤኒሻንጉል ጉሙዝ ክልል ምክር ቤት ትናንት ባካሄደው 6ኛ ዓመት 5ኛ የሥራ ዘመን 6ኛ አስቸኳይ ጉባዔ የአራት የምክር ቤት አባላትን ያለመከሰስ መብት ማንሳቱ ተገለጸ፡፡የክልሉ መንግስት ኮሙዩኒኬሽን ጉዳዮች ጽህፈት ቤት ትናንት ባስታወቀው መሰረት ያለመከሰስ መብታቸው የተነሳው፤አቶ አድጎ አምሳያ ፣ አቶ ሽፈራው ጨሊቦ፣ አቶ ግርማ መኒ እና አቶ አረጋ ባልቢድ ናቸው፡፡የምክር ቤቱ አባላት በመተከል ዞን በንጹኃን ዜጎች ላይ የተፈጠረው ችግር የከፋ ያደረገው አመራር የተሳተፈበት መሆኑን ጠቅሰው፣ ዞኑን ከማረጋጋት አልፎ ዘላቂ መፍትሄ እንዲያገኝ በድርጊቱ በተሳተፉ አካላት ላይ የተጀመረው የህግ የበላይነትን የማስከበር ዘመቻ ተጠናክሮ እንዲቀጥል ጠይቀዋል፡፡በክልሉ የሚንቀሳቀሱ አንዳንድ የፖለቲካ ፓርቲዎች፣ ያኮረፉ አካላት፣ ህዝቦች እንዳይረጋጉና በሠላም እንዳይኖሩ እያደረጉ በመሆኑ ከመንግስት ቁርጠኛ እርምጃ እንደሚጠበቅም ገልጸዋል፡፡እናቶች፣ ህጻናትን ጨምሮ በተፈጠረው የጸጥታ ችግር ለተፈናቀሉ በርካታ የህብረተሰብ ክፍሎች ተገቢ ድጋፍ ከማድረግ ባለፈም አካባቢውን አረጋግቶ ወደ ቀያቸው እንዲመለሱ መሥራት ይገባልም ብለዋል፡፡የክልሉ ምክር ቤት አፈ-ጉባዔ አቶ ታደለ ተረፈ፣ በመተከል ዞን በዜጎች ላይ የደረሰው ጥቃት እጅግ አሳዛኝና ሊደገም እንደማይገባ አመልክተዋል፡፡በቀጣይ ተጨማሪ ሞት፣ መፈናቀልና ጉዳት እንዳይከሰት የምክር ቤት አባላትን ጨምሮ ሁሉም የበኩሉን እንዲወጣ አሳስበዋል፡፡የምክር ቤት የአባላቱን ያለመከሰስ መብት በሙሉ ድምጽ አጽድቋል፡፡አዲስ ዘመን ታህሳስ 21/2013